b'\n_START_ARTICLE_\nDaang Radyal Blg. 4\n_START_SECTION_\nRuta\n_START_PARAGRAPH_\nBinubuo ng Daang Radyal Blg. 4 ang mga sumusunod na bahagi:\n_START_SECTION_\nKalye Linyang Pasig (Pasig Line Street)\n_START_PARAGRAPH_\nNagsisimula ang R-4 bilang Kalye Linyang Pasig na isang kalye sa distrito ng Santa Ana sa Maynila. Nagsisimula ito sa panulukan ng Kalye Pedro Gil at nagtatapos ito sa panulukan ng Kalye Zobel Roxas, kung saan tutuloy ito papuntang Makati bilang Abenida Kalayaan. Ang bahaging ito ng R-4 ay hinango ang pangalan sa dating Manila Electric Railway na nag-uugnay noon sa Maynila at San Joaquin, Pasig. Ang nasabing linya ng trambiya ay nawasak noong Ikalawang Digmaang Pandaigdig at inabandona nang tuluyan pagkatapos.\n_START_SECTION_\nAbenida Kalayaan (Kalayaan Avenue)\n_START_PARAGRAPH_\nAng bahagi ng R-4 sa Makati ay kilala bilang Abenida Kalayaan. Tinatahak nito ang dating Linyang Pasig ng Manila Electric Railway mula Baranggay Tejeros sa panulukan ng Kalye Zobel Roxas hanggang East Rembo sa panulukan ng  extensyon ng Abenida J.P. Rizal. Isang bahagi ng abenida (at ng R-4) ay isinara nang habang-buhay at ginawang kalye panresidensyal (bilang Kalye Mercedes) sa loob ng Bel Air Village. Tutuloy lamang ang abenida (at ang R-4) sa silangan ng EDSA, kung saan nagsisilbi itong hilagang hangganan ng Bonifacio Global City. Tutuloy ito pasilangan papunta sa hangganan ng Makati at Pasig malapit sa Napindan Hydraulic Control Structure.\n_START_SECTION_\nAbenida M. Concepcion (M. Concepcion Avenue)\n_START_PARAGRAPH_\nMula sa Ilog Taguig (na nagsisilbing hangganan ng Makati at Pasig) hanggang sa panulukan ng Kalye R. Jabson sa San Joaquin, kilala ang R-4 bilang Abenida\xc2\xa0M. Concepcion. Dumadaan ito sa mga pook sa hilaga ng Pateros bago tumumbok sa Daang Elisco paglampas ng panulukan ng Kalye R. Jabson at Kalye A. Luna.\n_START_SECTION_\nDaang Elisco (Elisco Road)\n_START_PARAGRAPH_\nKilala ang R-4 bilang Daang Elisco sa mga baranggay ng San Joaquin at Kalawaan sa Pasig. Ang daan na ito ay liliko ng patimog pagkarating ng Kalawaan at biglang tatapos sa hangganan ng Pateros-Taguig. Hindi pa tiyak sa ngayon kung paano ikokonekta ang R-4 mula Daang Elisco patungong Baranggay Pinagbuhatan sa silangan ng Ilog Pasig para maituloy ang pagtahak nito pa-silangan patungong Taytay sa lalawigan ng Rizal.\n_START_SECTION_\nHighway 2000\n_START_PARAGRAPH_\nTutuloy ang R-4 sa silangan ng Manggahan Floodway sa Taytay bilang Highway 2000, isang lansangang panlalawigan sa nasabing munisipalidad ng Rizal. Tatapos ito sa panulukan ng Taytay Diversion Road at Manila East Road (ng R-5)\xc2\xa0sa kabayanan ng Taytay (Dolores). Hindi tiyak kung ang R-4 ay susunod sa ruta ng R-5 (sa pamamagitan ng Manila East Road), o kung tatahak ang R-4 sa ibang pagkakahanay, o kung magtatayo ng mga bagong daan para sa R-4.'